《和蒋全愚韵》
元代·仇远

金坛有耆英，学博声名早。
搜奇薄庄骚，稽古极羲昊。
君甚似乐薄，税冕居履道。
息游鬻骆马，尚友敬胡杲。
我生六十年，独欠识此老。
来游溧阳学，文物委秋草。
黄沙眯人目，忽见石皓皓。
君坛高难陟，我垒虚易擣。
新诗十八韵，韵韵俱压倒。
交情托以宣，一字一大好。
自惭沟中断，未足被华藻。
但令小儿辈，藏弆以为宝。
相望衣带水，波弱限蓬岛。
玉石资盪磨，钟鼓宜击考。
何由即会面，疑义共探讨。
岂无问字酒，可以濡吻燥。
昔为坚多节，今为科上槁。
穷达等醉醒，何庸宽怀抱。

作者简介：仇远(1247年～1326年），字仁近，一字仁父，钱塘（今浙江杭州）人。因居余杭溪上之仇山，自号山村、山村民，人称山村先生。元代文学家、书法家。元大德年间(1297~1307)五十八岁的他任溧阳儒学教授，不久罢归，遂在忧郁中游山河以终。